<classify> SERIKALI ya China, leo imewasilisha mapendekezo ya bajeti na ripoti ya kazi inazotarajia kuzifanya mwaka 2019.Katika bajeti hiyo, Serikali ya China imeweka vipaumbele katika kukuza uchumi, biashara, ajira, kujenga miundombinu na kuendeleza ushiriakiano wa kimataifa.Mapendekezo hayo ambayo yalienda sambamba na ripoti ya utekelezaji wa kazi za serikali ya China kwa mwaka 2018 yamesomwa katika ufunguzi wa kikao cha pili cha Bunge la 13 la umma la China.Akisoma ripoti ya utekelezaji wa kazi za serikali ya China kwa mwaka 2018 na Muswada wa Bajeti ya Mwaka 2019 katika mkutano huo uliohudhuriwa na Rais Xi Jinping, Waziri Mkuu wa China, Li Keqiang ameihakikishia dunia kuwa uchumi wa taifa hilo upo imara na kwamba katika mwaka 2019, wanatarajia pato la taifa litakua kwa wastani wa asilimia 6 hadi 6.5.Keqiang amesema, Serikali ya China inatarajia kutengeneza ajira milioni 11 katika sekta ya viwanda vilivyowekewa mkazo mkubwa katika mipango ya mwaka huu.Msisitizo mkubwa pia umewekwa katika ujenzi wa viwanda, kupunguza kodi katika biashara ndogo na za kati hivyo kusaidia kupunguza tatizo la ajira mijini na vijijini,amesema.Utekelezwaji wa pendekezo la Ukanda Mmoja na Njia Moja pia haujasahaulika katika mipango ya mwaka huu kwa kuwa, Serikali imethibitisha kuendelea na juhudi za kufanikisha miradi hiyo kwa lengo la kukuza biashara na ushirikiano wenye kuongeza tija baina na China na mataifa mengine ambayo yatapitiwa na mradi huo.Lengo la pendekezo hilo ni kufufua njia Hariri ya kale ya baharini ili kukuza biashara baina ya nchi za Afrika, Ulaya, Asia na China na kuzisaidia nchi washirika kukua kiuchumi.Tanzania ni moja ya nchi zitakazonufaika na mradi wa Ukanda Mmoja Njia Moja kupitia mipango ya ujenzi wa Bandari ya Bagamoyo na mji wa viwanda mkoani Tanga hivyo kuimarisha ushirikiano hasa katika nyanja za uchumi.Mapema jana Jumatatu, Msemaji wa Bunge la Umma la Zhang Yesui aliwaambia waandishi wa habari kuwa China haina mpango wa kuweka masharti kandamizi yatakayozisababishia madeni nchi washirika.Kwa upande wa miundombinu ndani ya China, Serikali hiyo imeongeza bajeti ya kujenga miundombinu kufikia Yuani za China bilioni 577.6 sawa na zaidi ya shilingi trilioni 200 za Tanzania kutoka Yuani bilioni 537.6 sawa na shilingi trilioni 188 za Tanzania za mwaka jana.Akizunguzia biashara za kimataifa, Keqiang amesema, wataendelea kuboresha mazingira ili kuvutia wawekezaji nje na ndani ya China.Tutajitahidi kupunguza muda wa kukamilisha hatua za kiforodha hivyo kuvutia biashara nyingi zaidi, lakini piakuendelea kuweka mazingira wezeshi kwa wafanyabiashara na kampuni binafsi, amesema.Kuhusu utekelezaji wa mipango ya mwaka 2018, kiongozi huyo ametaja mambo kadhaa waliyofanikiwa kuyafanya ikiwemo kampeni dhidi ya uchafuzi wa mazingira, kongeza ajira milioni moja na laki nne na kuongeza kasi ya kusajili biashara mpya.Amesema kwa sasa wana uwezo wa kusajili biashara mpya 18,400 kwa saa moja na kwamba hiyo ni kasi nzuri hivyo wamejipanga kuendelea nayo mwaka huu.  <topic>: kitaifa 